שמעון ריקלין (איש תקשורת)

שמעון מאיר ריקלין (נולד ב-5 ביוני 1963) הוא פובליציסט, ואיש תקשורת, כיום מגיש את התכנית "ריקלין ושות'" בעכשיו 14. ארכאולוג בהכשרתו.

קורות חיים
ריקלין נולד בשכונת יד אליהו שבתל אביב, שבה גדל בשנותיו הראשונות. אביו היה לוחם בלח"י ממוצא פולני-ליטאי. אמו עלתה מתוניסיה. תחילה התחנך בחטיבת הביניים המכינה לישיבות בני עקיבא גבעת שמואל, ולאחר מכן סיים את לימודיו התיכוניים בישיבת בר-אילן.

התגייס לצה"ל לחטיבת גולני וסיים בה קורס מ"כים, לאחר מכן עבר לאגף המודיעין שם שירת כארבע שנים והשתחרר כקצין בדרגת סרן.

בעל תואר ראשון בלימודי ארכאולוגיה ולימודים קלאסיים מאוניברסיטת תל אביב, ותואר שני בלימודי ארכאולוגיה מקראית מהאוניברסיטה העברית. השתתף בתוכנית ללימודי מנהיגות ויהדות באוניברסיטת ברנדייס שבארצות הברית.

קריירה

כארכאולוג 
עבד כארכאולוג ברשות העתיקות של ישראל, ובהמשך כארכאולוג עצמאי.

כפוליטקאי 
ריקלין החל את פעילותו הציבורית במעלה מכמש, כשכיהן כחבר מטעמה במועצה אזורית מטה בנימין, חברות במזכירות תנועת "אמנה", והקמתה והובלתה של תנועת "דור ההמשך".

לצד שותפות בהקמת המאחז מצפה דני, נטל חלק בהקמתם של המאחזים מגרון, מצפה חגית ונווה ארז.

בתקופת הסכמי אוסלו, הוביל עם הרב חנן פורת את המאבק נגד פינוי העיר יריחו.פעל גם למען זכויות יהודים בהר הבית שבירושלים.

בשנת 2000 נערך בירור בכנסת לאחר שריקלין התבטא כי אם ראש הממשלה באותה עת אהוד ברק יפנה יישובים הוא עלול להירצח.

התמודד בפריימריז במפלגת "הבית היהודי" לקראת הבחירות לכנסת העשרים, נבחר למקום ה-16 ושובץ במקום ה-23 ברשימה המשותפת לכנסת עם מפלגת תקומה. בבחירות זכתה המפלגה בשמונה מנדטים בלבד.

כעיתונאי
ריקלין שימש חבר פאנל בתוכנית מועצת החכמים ששודרה בערוץ עשר בין השנים 2006-2010. בעת מבצע צוק איתן הפך למשתתף קבוע בחדשות הלילה של ערוץ 2, ושימש שם כפרשן. חבר בפאנל תוכנית "הצוללת" בערוץ הכנסת, וחבר קבוע בתוכנית הפאנליסטים הפטריוטים בעכשיו 14, והחל מאפריל 2018 משמש כפרשן מדיני, במהדורת החדשות של הערוץ.

לצד השתתפות בתוכניות אקטואליה ברדיו ובטלוויזיה, כתב ריקלין גם טורי דעה לעיתונים "מקור ראשון" ו"בשבע", ולאתר האינטרנט "וואלה!".

תקופה קצרה במהלך שנת 2014 הגיש תוכנית בשם "הפרלמנט של שמעון ריקלין" בתחנת גלי ישראל, והיה אורח קבוע בתוכנית הרדיו של אראל סג"ל בגלי צה"ל.

הקים את אתר החדשות "אמת ללא גבולות". האתר הפסיק להתעדכן ב-2013.

ב-2018 דורג על ידי גלובס במקום ה-22 ברשימת 50 העיתונאים המשפיעים בישראל לשנת 2017.

באוגוסט 2018, לאחר שנורו מרצועת עזה לישראל 180 רקטות תוך יום אחד, כתב על כך ריקלין בטוויטר: "אם הם ממשיכים לירות עלינו צריך לאחל להם חורבן והרס. שיראו שבעל הבית השתגע". בתגובה כתב עופר כסיף: "חלאה נאצי שכמוך. מאחל לך ולחבורת הזבלים שלך הרס וחורבן". ריקלין הגיש נגדו תביעת דיבה, שהסתיימה בפשרה, שבמסגרתה פיצה כסיף את ריקלין בסכום שנותר חסוי והתנצל על הכינוי נאצי ועל שכתב באופן רגשני.

החל באוגוסט 2018 להגיש עם אראל סג"ל את התוכנית ריקלין&סגל בערוץ 20. לאחר פרישתו של סג"ל מהערוץ, הצטרף ינון מגל לתוכנית ושמה שונה ל"ריקלין&מגל". בשנת 2019 עבר שותפו לתוכנית ינון מגל להנחות את התוכנית "הפטריוטים" שחזרה לשידור, בעקבות זאת נשאר שמעון ריקלין במשבצת השידור להנחות עם מגישים מתחלפים את התוכנית, ששמה נקרא מאז "ריקלין ושות".

ב-20 באוקטובר 2021 הודיע כי לוקח הפסקה מעולם התקשורת ומכל תפקידיו בטלוויזיה וברדיו. לאחר כמה שבועות חזר לשדר כרגיל.

במאי 2022 הגישה האגודה למען הלהט"ב בישראל תביעת דיבה בסך 450,000 ש"ח נגדו, לאחר שכינה אותם בשידור בערוץ 14 "חבורת מטורפים" ו"חבורת סוטים".

ביוני 2023 בתוכניתו בערוץ 14 ריקלין ראיין את הרב אמנון יצחק שפרס את משנתו בנוגע למעורבות מפא"י, ברצח של יהודים בידי הנאצים בשואה. לאחר שנשמעה ביקורת על הראיון ריקלין התנצל על כך.

כיזם ואיש עסקים 
ריקלין יוזם פרויקטים בתחום הנדל"ן בישראל.

מנהל "הקרן להשקעות" להשקעת יהודי התפוצות במיזמים ישראלים.

הוא היה הבעלים של אולם השמחות "באר מרים" באזור התעשייה שער בנימין.בינואר 2017, המנהל האזרחי ביהודה ושומרון חזר בו מההחלטה להגיש תביעה נגד ריקלין בגין הפעלת האולם. לפי התביעה שהוכנה, השימוש בשטח היה בניגוד לייעודו כשטח תעשייה.

חיים אישיים

ריקלין נישא לניצנית, בתו של העיתונאי ומייסד מועצת יש"ע ישראל הראל, ולהם שלושה ילדים. בני הזוג התגוררו במעלה מכמש, שם שימש ריקלין כיושב ראש המזכירות. ביתו נבנה על ידי חברת אמנה במקום שנטען לאחר זמן שהוא מחוץ לתוכנית המתאר, וכי הוא קרקע פרטית כביכול של תושבי הכפר הפלסטיני, דיר דיבוואן.

ביוני 2020 התגרש, ועבר לגור בתל אביב. ב-11 בנובמבר 2021 נישא למו"לית גלובס, אלונה בר און.

קישורים חיצוניים 
 

 עמוד הדעות של ריקלין בוואלה!

כתבות

וידאו 
  הערוץ של שמעון ריקלין באתר יוטיוב

הערות שוליים 

סגל ערוץ 20
ארכאולוגים ישראלים
פובליציסטים ישראלים
פעילי הבית היהודי
סגל גלי ישראל
בוגרי הישיבה התיכונית בר-אילן (תל אביב)
בוגרי אוניברסיטת תל אביב
מעלה מכמש: אישים
סגל עכשיו 14
ישראלים שנולדו ב-1963